**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για το νομοσχέδιο «Ο περί Ετήσιων Αδειών μετ’ Απολαβών (Τροποποιητικός) Νόμος του 2023»**

**Παρόντες:**

 Αντρέας Καυκαλιάς, πρόεδρος Πανίκος Λεωνίδου

 Χρίστος Χριστόφιας Σωτήρης Ιωάννου

 Γιώργος Κουκουμάς Ανδρέας Αποστόλου

 Δημήτρης Δημητρίου Μαρίνος Μουσιούττας

 Ονούφριος Κουλλά

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 14 Μαρτίου και στις 4 Απριλίου 2023. Στο πλαίσιο της εξέτασης του νομοσχεδίου κλήθηκαν και παρευρέθηκαν ενώπιόν της, εκπρόσωποι του Υπουργείου Εργασίας και Κοινωνικών Ασφαλίσεων, της Νομικής Υπηρεσίας της Δημοκρατίας, των συνδικαλιστικών οργανώσεων ΠΕΟ, ΣΕΚ, της Παγκύπριας Ομοσπονδίας Ανεξάρτητων Συνδικαλιστικών Οργανώσεων (ΠΟΑΣΟ) και της Παγκύπριας Συντεχνίας ΙΣΟΤΗΤΑ, καθώς και των εργοδοτικών οργανώσεων ΟΕΒ, ΚΕΒΕ και ΠΟΒΕΚ. Οι συνδικαλιστικές οργανώσεις ΔΕΟΚ, ΠΑΣΥΔΥ και ΑΣΔΥΚ, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής. Ωστόσο, η ΠΑΣΥΔΥ με επιστολή της προς την επιτροπή ημερομηνίας 14 Μαρτίου 2023 εξέφρασε τη συμφωνία της με τους σκοπούς και τις επιδιώξεις του νομοσχεδίου.

 Σημειώνεται ότι στο στάδιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Φωτεινή Τσιρίδου και Χρίστος Σενέκης.

 Σκοπός του νόμου που προτείνεται είναι η τροποποίηση του περί Ετήσιων Αδειών Μετ’ Απολαβών Νόμου, ώστε να διαγραφεί σχετική πρόνοιά του, σύμφωνα με την οποία, για να δικαιούται εργοδοτούμενος ετήσια άδεια μετ’ απολαβών, πρέπει να έχει εργαστεί τουλάχιστον δεκατρείς εβδομάδες εντός του έτους άδειας.

 Σημειώνεται περαιτέρω ότι η επιτροπή, για λόγους που προκύπτουν από τη σημασία και τους σκοπούς της προτεινόμενης ρύθμισης, έκρινε σκόπιμη την κατά προτεραιότητα συζήτηση του νομοσχεδίου σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία συζήτησης, όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Σύμφωνα με τους εκπροσώπους του Υπουργείου Εργασίας και Κοινωνικών Ασφαλίσεων και τα στοιχεία που κατατέθηκαν από το υπουργείο και συνοδεύουν το υπό συζήτηση νομοσχέδιο, η προτεινόμενη για διαγραφή διάταξη, η οποία απαγορεύει τη λήψη άδειας από εργαζόμενο που εργάστηκε λιγότερες από δεκατρείς εβδομάδες στο έτος άδειας, συγκρούεται τόσο με πρόνοιες της Οδηγίας 93/104/ΕΚ, οι οποίες μεταφέρθηκαν στην εθνική νομοθεσία με το άρθρο 8 του περί Οργάνωσης του Χρόνου Εργασίας Νόμου, το οποίο προβλέπει ότι όλοι οι εργαζόμενοι δικαιούνται ετήσια άδεια με αποδοχές τουλάχιστον τεσσάρων εβδομάδων, όσο και με την Απόφαση του Δικαστηρίου της Ευρωπαϊκής Ένωσης στην υπόθεση C-173/99.

 Όλοι οι εκπρόσωποι των συνδικαλιστικών και εργοδοτικών οργανώσεων που παρευρέθηκαν στη συζήτηση του νομοσχεδίου συμφώνησαν με την προτεινόμενη διαγραφή.

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και, αφού προέβη στις απαραίτητες νομοτεχνικές βελτιώσεις, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

4 Απριλίου 2023

Αρ. Φακ.: 23.01.064.021-2023

ΕΣ

ΓΧ

MV